Go:n huippupelaaja voitti Googlen tekoälyn kolmen häviön jälkeen - viimeinen ottelu tiistaina
Maanantai 14.3.2016 klo 08.56 Korealainen Lee Sedol on hävinnyt Googlen AlphaGo-tekoälylle jo kolme peliä viidestä pelatusta, mutta sunnuntaina ihmismestari voitti ensimmäistä kertaa koneälyn.
Korealainen go:n huippupelaaja Lee Sedol pohtii pelattua peliä voittonsa jälkeen Soulissa. (AP PHOTO / LEE JIN-MAN)
Historiallisessa lautapeliottelussa Googlen AlphaGo-tekoäly on päihittänyt korealaisen go-pelin suurmestari Lee Sedolin jo kolmessa pelissä yhteensä viidestä. Ihmismestari ei kuitenkaan lannistu kamppailematta, ja sunnuntaina Sedol onnistuikin päihittämään keinoälyn ikivanhassa lautapelissä.Sedolin voitosta neljännessä pelissä tiedotettiin Googlen Aasian alueen blogissa, jossa ottelua seurataan reaaliajassa. Googlen mukaan Sedol voitti pelin 180 siirron jälkeen. Korkean tason go-kommentaattorien mukaan AlphaGo aloitti pelin vahvasti, mutta nerokkaaksi kutsutun siirron 78 kohdalla Sedol käänsi pelin edukseen.- Vaikuttaa siltä, että Lee Sedol pystyy nyt lukemaan tarkemmin AlphaGo:n peliä ja ymmärtää ohjelman tekemiä siirtoja paremmin. Viidennestä ottelusta tulee paljon tiukempi nyt, kun pelaajat tuntevat toisensa paremmin, kommentoi peliä seurannut 9. danin huippupelaaja Song Taegon.Taegonin mukaan AlphaGo on tuonut uutta verta go-piireihin ja on saanut huippupelaajatkin kyseenalaistamaan ajatteluaan osoittamalla, että pelissä voi voittaa huipputasoilla myös epätyypillisillä siirroilla.- Ammattipelaajat ovat sanoneen kiinnostuneensa pelistä uudella tavalla nähtyään AlphaGon tekemät, innovatiiviset siirrot. Ihmiset ovat alkaneet ajatella uudelleen siirtoja, joita on perinteisesti pidetty huonoina tai toimimattomina. AlphaGo auttaa meitä ajattelemaan laatikon ulkopuolelta, Taegon sanoo. "Ei ollut ihmisen siirto"Sedol on saanut Googlen luomasta oppivasta tekoälyohjelmasta huippuluokan haastajan, jonka pelitapa on järkyttänyt maailman parhaimpia go-pelaajia. Viikon kestäneen pelisarjan aikana kommentaattori Fan Hui on kutsunut AlphaGo:n pelitapaa "kauniiksi", ja kommentoinut, ettei kone pelaa ihmisen tavoin.- Se ei ollut ihmisen siirto, kommentoi Hui erästä AlphaGo-tekoälyn siirtoa Sedolin toisen hävityn pelin jälkeen, kertoo Wired.Go on tuhansia vuosia vanha kiinalainen lautapeli, joka on erittäin suosittu Itä-Aasian maissa. Se on vuosikymmenten ajan ollut vaikea peli opettaa tietokoneille, sillä pelimerkkien ja niiden yhdistelmien valtavan määrän takia tietokone ei voi voittaa pelissä pelkän laskentatehon avulla. Sen sijaan Googlen uusi AlphaGo-tekoäly käyttää deep learning -koneoppimisen menetelmää, jolla tietokone on oppinut tavat pelata peliä käymällä läpi valtavan aineiston pelattuja ammattilaispelejä. Tällainen koneäly perustuu ihmisaivojen toimintaa osin jäljittelevään neuroverkkoon.AlphaGo eroaa aikoinaan shakkimestari Garri Kasparovin päihittäneestä IBM:n Deep Blue -tietokoneesta muun muassa siinä, että toisin kuin Deep Bluen ja shakin kohdalla, AlphaGo:ta ei lähtökohtaisesti ohjelmoitu go:n pelaamiseen, vaan peli opetettiin koneälylle aineiston ja harjoittelun avulla.Viides ja viimeinen ottelu Lee Sedolin ja AlphaGo:n välillä pelataan tiistaina aamuviideltä Suomen aikaa. Ottelun tulokset päivitetään Googlen blogiin. LASSI LAPINTIE lassi.lapintie@Iltalehti.fi - Suomen suurin uutispalveluilmedia.fi